R5dwMg/zh-wiki-yue-long huggingface dataset:
由於陳仲偉遇害事件震驚全廣州，所以2016年5月7號挨晚，好多市民自發到烈士陵園對面嘅英雄廣場嚟悼念陳仲偉。時隔3日，廣東省人民政府臨時召開會議傾到一系列防範暴力傷醫行為，及打擊暴力傷醫嘅違法犯罪行為。
彭紀諺係香港無綫電視前男藝員。佢喺香港出世，12歲跟屋企移民加拿大多倫多，2006年喺滑鐵盧大學數學系畢業，2008年以歌手身份喺香港出道，2013年加入無綫電視，讀第27期藝員訓練班，之後主要拍電視劇，2019年6月離開無綫電視並喺10月返多倫多。
喺香港反送中運動期間，香港浸會大學學生會會長方仲賢因為去深水埗鴨寮街購買觀星用嘅觀星筆，畀警方以「藏有攻擊性武器」嘅名義拘捕。黎瑞恩喺私人Facebook入面話要試吓用射方仲賢對雙眼證明唔係攻擊性武器，又話450nm波長雷射筆無可能用嚟觀星。
結果引來唔少網民同佢爭論，有網民反駁話喺鴨寮街賣嘅都應該合法，唔合法一早拉咗，又話好多老師教書嗰陣都會用雷射筆，對黎瑞恩強烈批評。文恩澄亦都反駁黎瑞恩，話5000mw嘅激光筆的確有危險，但方仲賢嗰支得20mw，連對眼都唔會有害。
黎澤恩係中英混血兒，曾阿爺係英國人，所以有十六分一英國血統。佢喺香港出世同定居，年輕嗰陣畀星探發掘，開始拍攝平面廣告同音樂錄像。2008年，佢經譚詠麟引薦之下，同其餘四位成員以Mr.樂隊名義正式出道，成為當時香港環球唱片力捧嘅新人。
2012年，樂隊五人參與演出電影《起勢搖滾》，套戲喺內地影視頻道熱播過。2016年8月，Mr.正式宣佈脫離環球唱片獨立發展，但後來不了了之。直到2020年下半年，黎澤恩見市道不佳，加上非典型肺炎大爆發而無太多工作，所以轉型做演員，加盟邵氏兄弟同無綫電視。
繆浩昌中學讀伊利沙伯中學，2002年喺香港中文大學新聞及傳播學系畢業，之後入咗香港電台電視部做助導，2003年識到四位志同道合嘅Band友，就喺2004年一齊成立RubberBand，到2008年正式打入樂壇。
黎萬宏，綽號泥鯭，係香港男歌手，樂壇組合RubberBand成員，司職鼓手。佢個樣同藝人林海峰好似。佢1996年喺香港城市大學材料科技理學士畢業，1999年喺香港城市大學物理及材料系哲學碩士畢業，做歌手之前做過約莫10年程式設計員。
佢其中比較出名嘅作品有《這天送你私煙姐》，內容係講述李偲嫣因為感染武漢肺炎死咗。後來有學術研究分析，提及李偲嫣嘅死得到好多網民慶祝，係因為呢啲網民覺得係報應，同埋佢哋無渠道表達政治意見，而晴天林呢首歌嘅歌詞亦被提及。
郭穎橋讀緊中學期間，2001年喺歌唱比賽入面畀經理人發掘而入行，2002年簽約，但到2007年約滿得五萬蚊港紙收入。2008年郭穎橋再簽合約，準備出唱碟，但唱碟公司只係安排佢唱3隻歌，一路唔幫佢出碟。
另外，佢喺2009年參與無綫電視節目，憑住《耳分高下》嘅「菠蘿」一角，攞到唔少知名度。不過唱碟公司依然對佢投閒置散，無嘢畀佢做，最後佢2013年告上法庭，成功提前解約，最後轉行做秘書兼業餘攝影師。到2017年，佢喺viuTV嘅攝影比賽節目《攝·太帥》再度用參賽者身份亮相幕前。
鍾氏兄弟係香港一對男子音樂組合，尤其係喺爵士藍調、福音音樂同埋發燒天碟界具影響力，亦係2010年代後興起嘅「本土音樂」其中一隊代表。組合由鍾一匡同埋鍾一諾兩兄弟組成，兼任作曲、填詞人、監製同主唱，主力從事爵士樂、藍調、發燒天碟、福音、流行音樂歌曲創作同演出。
佢哋喺流行樂壇中獲得多個華語樂壇重要獎項，包括2012年全球華語金曲獎「年度最佳爵士藝人」、2014年華語音樂傳媒大獎「最佳組合」等大獎，更加係2014年CASH金帆音樂獎嘅大贏家，嚢括「CASH最佳歌曲」、「最佳歌詞」同埋「最佳合唱演繹」三個獎項。
2014年推出本土話題大碟《極》，榮獲華語金曲獎七月份十大唱片首位，並被多個權威網站選為年度最佳大碟。主打歌《時代的顛覆者》更一度喺網上瘋傳，被多個傳媒報章稱為「時代之歌」。文學大師李歐梵亦曾公開點名鍾氏兄弟係「香港音樂嘅出路」。
鍾一憲，香港男歌手。佢因為參加咗「大名星歌唱比賽2007」攞到亞軍，而畀大名娛樂發掘入行，喺2010年出道。2011年，他畀公司安排同麥貝夷組成情侶檔，憑住佢哋首飲歌《勾手指尾》出咗名，網上超過830萬睇嘅次數。
李昊嘉係香港歌手。佢參加過第一屆《亞洲星光大道》，並喺比賽期間因為演唱電燈膽而開始為人所知，李昊嘉嘅電燈膽以音樂比賽參賽曲喺一晚間YouTube獲近十萬點擊率。同時喺2009年，演出第一首嘅電台派台歌「萬歲師表」，正式成為香港歌手。
喺2016年，佢接受澳門導演陳雅莉邀請，拍澳門電影《那一年，我17》，喺電影做第二男主角，佢喺電影入面演嘅角色喜劇形象突出，演技受到好評。而同年12月24日平安夜佢喺尖沙咀海旁唱歌打碟，成為首位喺香港以打碟形式報佳音嘅華人DJ。
喺2018年佢以DJ King身份喺叱咤903同Donald 主持一個介紹電子音樂嘅電台節目《聽𠵱啲Music》。同年四月佢喺《Road to ULTRA Hong Kong 2018》嘅記者會上擔任司儀嗰陣宣布佢獲得主辦單位邀請以'香港EDM界新星'嘅名義成為今年音樂節表演者之一。
梁釗峰喺組合入面做主唱或者和音。梁釗峰主唱歌曲包括《天梯》、《別讓小島沉沒》、《少數》、《下靶》，並曾用爵士樂形式翻唱陳奕迅嘅《裙下之臣》。佢亦曾經喺無綫電視多回合淘汰音樂比賽《超級巨聲3》中俾香港著名音樂人倫永亮當面讚，話佢唱歌有感情，又話會繼續追隨佢哋嘅歌。
何建曦喺組合入面做主唱或者高音和唱。主唱歌曲包括《韆鞦萬世》、《密室》、《騷動》、《A Hundred Times》、《Pair J》，其中《韆鞦萬世》收錄喺C AllStar第二張專輯《我們的胡士托》，係佢喺中學時期嘅作品，亦係C AllStar四子第一首參與創作嘅歌，而佢創作嘅音樂類型主要係R&B。
李明蔚係香港女歌手，曾經係組合小龍鳳嘅成員。2012年嗰陣，啱啱喺歌壇嶄露頭角嘅佢確診患上罕見嘅腺樣囊性癌，亦都係惡性度最高嘅癌之一，之後，李明蔚進行咗4次電療同卅幾次化療，聲帶同鼻腔都受到影響，但係佢仍然冇放棄歌唱事業，醫緊嘅同時亦都繼續唱歌，重喺9月13號發佈佢第一首歌《交換愛情》。
曹敏寶，用過藝名曹蕙蘭，籍貫上海，美籍華人，香港女歌手，喺2007年參加有線電視搞嘅「線動真音樂全港公開賽2007」攞到季軍，曾經喺有線娛樂台做過節目主持，喺2011年出道做歌手。佢家姐係港姐藝人曹敏莉。
因為佢係民建聯陳鑑林嘅姪女，佢一度投身政壇，2019年曾經代表建制陣營地區組織「麗晶動力」參選區議會選舉觀塘區麗晶選區，但落選。在麗晶花園成立居民組織業主立案法團時，聯合前區議員潘進源加以阻撓。2020年7月佢考到地產代理牌，加入中原地產，再轉投利嘉閣，做高級客戶經理。
2022年8月，陳蒨葶拍咗條介紹啟德新樓盤「尚．珒溋」嘅短片，片中佢用浴巾包住個身坐喺浴缸度，介紹樓盤嘅浴室，因為行為出位，引起網上迴響，結果條片被安排落架。之後利嘉閣發表回應，話片入面見唔到有任何不雅地方，條片亦經賣方確認同意，而將條片落架係避免同事受網絡欺凌。
陳蕊蕊，藝名蕊蕊，係香港歌手、前香港無線電視女藝員，2008年加入無綫電視，出道作係綜藝節目《耳分高下》 「Sing之天使」嘅角色「柑桔」，之後轉行做歌手，2014年同另外三位女星合組組合HunterZ。
區明妙讀過香港中文大學校友會聯會張煊昌中學。佢13歲開始接觸戲劇，2016年第一次參演無綫電視劇《一屋老友記》，飾演滕麗名角色嘅童年。到2017年嘅《親親我好媽》，雖然佢戲份唔多，但因為佢嘅靚樣而開始畀網民留意同討論，仲被封為「港版周子瑜」。
蔚雨芯，原名劉蒨樺，係香港女歌手，2012年出道，出道初期個樣畀人話係翻版周秀娜同樂基兒，又叫自己做青春達人，同年推出頭一張個人專輯《RAINING》同寫真集《Rainky Cosplay Artbook》，皆因身材正，自此畀人叫做魔鬼胸。
龍小菌，而家個名叫蔡紫晴，本名蔡小茵，係香港歌手，啱啱出道嗰時用面具蒙住塊面，因為神秘感而引人留意，之後佢辭咗中學教師正職，做全職歌手，重除埋面具示人，被指個樣似藝人苟芸慧。除咗「龍小菌」之外，佢亦有用另一個藝名「帶菌者」出歌。
馮家俊，香港出世，三歲開始對表演產生興趣。中學就讀喇沙書院，期間被音樂大師顧嘉輝先生邀請灌錄兒歌唱片專輯，收錄歌曲兩度奪得「TVB十大兒歌金曲」獎。之後入讀香港演藝學院戲劇學院，主修表演藝術學士學位課程。
吳思佳細個已經學中國舞，15歲開始學埋Hip Hop同拉丁舞。佢讀過福建中學。有次吳思佳參加一間舞蹈學校嘅暑期課程，完成後導師黃國榮就將佢介紹畀黃柏高，之後就成為黃柏高公司旗下藝人，本來準備到美國升學嘅佢，因為呢個突如其來嘅機會，而決定留喺香港發展娛樂事業。
2015年7月14號，喺南韓正式出道，出道作品係《Candy Ball》。同年，Shin 收到南韓娛樂公司Mnet既邀請，希望佢能夠拍短片去面試選秀節目《PRODUCE 101》，Shin喺短片入面除咗用四種唔同語言介紹之外，更展示自己唱歌、跳舞同Rap方面嘅實力，最後成功擊敗五千名申請者，成為一百零一個參賽者其中之一，但節目為期半年要同另外一百人爭十一個出線資格，所以暫時退出As One，變返練習生。
最後喺節目第十集嘅第三次排名中，因廿二名內練習生方可繼續參賽情況下，僅以四百七十五票之差排第廿三名而被淘汰。2016年4月1號喺節目最後一集表演《Pick Me》後正式結束選秀之旅，4月4號返香港後歸隊As One。
蘇皓兒係香港女演員同歌手，邵氏兄弟旗下藝人，前女子音樂組合As One成員，加入做副唱同門面。經理人公司係太陽娛樂文化，唱片公司係太陽娛樂音樂。之後佢跟住As One到韓國訓練，帶嚟新歌《Candy Ball》。
何雁詩係香港無綫電視前藝員、女歌手、哥爾夫球員，讀過協恩中學同英基學校協會屬下嘅沙田學院，而家係香港理工大學酒店及旅遊業管理學系學生。佢2009年參加第一屆《超級巨聲》而入娛樂圈。佢2010年代表香港參加廣州亞運哥爾夫球項目，攞到+39桿成績，喺女子個人賽30位選手入面排第26位。
勞嘉怡由細學鋼琴，大個開始學結他，亦都曾經將自彈自唱嘅歌擺上互聯網。佢畢業喺東華三院羅裕積小學同埋香港管理專業協會李國寶中學，喺香港中學會考度攞到14分。喺香港浸會大學視覺藝術系畢業後，喺2013年畀唱作人何兆基賞識，加入樂隊壞碑唇，分別以唱作歌手同畫畫導師兩份工搵食。
BOP，2014年至2015年6月叫做天堂鳥，之後正式改名做「BOP」，係2014年3月喺香港出道嘅男子跳唱組合，以MK Pop做主打，由創富文化集團同香港著名排舞師Sunny Wong，籌備超過一年之後安排出道，三位成員包括Gordon，Lincoln同Tyrese。
Myar嘅名起源於MyosotisArvensis，寄寓佢哋嘅音樂抱負，寄望每一位樂迷聽眾都唔會忘記佢哋嘅作品。忘記公式化嘅創作，忘記流行曲嘅框框，注入新元素、新感覺於每一首作品當中，呢啲就係Myar嘅音樂。
曾贊學2010年參加過亞洲電視《亞洲星光大道3》，但攞唔到獎。佢2018年參加ViuTV選秀節目《Good Night Show 全民造星》，入圍30強。雖然佢無份加入全民造星相關嘅男子組合，但佢簽約做ViuTV男藝員之後都有唔少演出機會。
駱胤樺大學時期熱衷無伴奏合唱，做過香港大學無伴奏合唱團Mosaic女高音，編曲，同音樂指導，亦曾經係香港大學明我以德合唱團成員之一，並參與過明我以德MV拍攝同擔當許冠傑《What a wonderful World》演唱會2014表演嘉賓。
莊正喺2013年憑住演出網上短片《Come On James》男主角而開始出名。2014年，佢用組合VnP身份參加歌曲創作比賽贏咗，簽約Sony Music HK，不過組合一直無機會出道，到2019年先至有機會用個人身份正式出道，頭一首派台歌叫《開放世界》。
2019年11月理大圍城戰嗰陣，莊正因為身處現場而畀警方拘捕，之後被控告「暴動罪」。2020年2月，莊正宣佈主動同Sony Music HK解約，轉做獨立歌手，同月底推出用反送中做主題嘅新歌《Will  see you soon》。
雖然出身富裕，但佢一直追求音樂夢想。15歲已拜師戴思聰學唱歌，亦自學結他。2009年組成樂隊The3Think，2011年參加第23屆CASH流行曲創作大賽獲「最佳歌曲季軍」及「網上最受歡迎歌曲獎」，2013年將樂隊改組成享樂團並同唱片公司簽約出道，2014擔任五月天《五月天Just Rock It！
1992年佢拍咗多首寶麗金Karaoke MTV而加入娛樂圈，1994年參加電視新星大賽而加入亞洲電視，然後主持過《今日睇真D》等節目。2006年過檔東亞衛視，2008年東亞衛視停播，過檔無綫娛樂新聞台做粵語主播同埋外景記者。
2019年4月佢太太不幸患癌，需要龐大醫療費用，但係無綫電視決定唔同佢續約，合約喺9月28號結束，好彩圈中朋友八方支援。同年12月，佢太太順利完成化療。不過喺2020年8月開始，佢老婆嘅身體情况出現急劇惡化，體內腫瘤不斷脹大，癌細胞更四處擴散，連進食都出現嚴重困難，林子博曾經透露想帶太太到台灣接受「免疫細胞治療」，但係費用昂貴，9月26號林子博喺佢嘅facebook度公開籌款，10月1號宣佈已經成功籌夠所需要嘅費用。
溫心，本名溫健婷，係中國大陸同香港模特兒、電影演員、歌手。佢喺深圳出世，2011年因為做咗深圳大學校花而有電影公司星匯天姬睇中搵佢入娛樂圈，曾經拍過寫真集，亦參演過《原諒我，來不及愛你》等電影。2015年，佢到香港發展，同簡淑兒、許雅婷、袁紫僑三位新晉女星組成組合少女標本。
2020年，Delta T出咗幾首單曲，分別有emo rap風格嘅《斷捨離》同埋《VR PART TWO》，trap 風格嘅《通心粉》，又有同音樂人JNYBeatz合作，同P0K1合作嘅city pop歌曲《Can't Stop》、P0K1《寫首歌給你聽》、Sagas 《仙境瀑布》Remix、Ed 廖舒衡《實時慰飼》等等。
蘇慧恩2009年參加過無綫電視歌唱比賽《超級巨聲》入唔到圍，2011年選香港小姐都係廿強止步，到2012年贏到工展小姐冠軍。2013年到2015年，佢喺亞洲電視做過節目同報過娛樂新聞。2016年，佢參選「大閘蟹小姐競選」而俾人談論，最後佢以熱門姿態當選。
2018年12月7號喺九龍灣國際展覽中心Music Zone舉行第二個個人音樂會「Treasure of Love」慈善音樂會，全場滿座，邀請到小肥、Heartgrey、DJ Cardo等明星陣容助陣。
佢參加2011年《FACE》U Star大專校花校草大選行嗰陣，獲當時星煥國際老闆何哲圖賞識，其後簽約成為旗下歌星。謝文欣嘅樣同同一間公司嘅TVB女藝人鍾嘉欣相似，2013年喺鍾嘉欣個人演唱會擔任表演嘉賓而好多人知。
陳康琪喺香港兆基創意書院畢業，主修多媒體表演藝術。佢加入樂壇之前，學咗芭蕾舞13年，係個專業舞蹈員，做過鄭伊健、譚詠麟、徐小鳳等人嘅伴舞，另外又考到鋼琴演奏級。到2016年加入天盟娛樂，做咗旗下組合Bingo嘅成員。
謝芊彤自2010年起已經有同妹妹謝芊蕾一齊錄製《選擇》並擺上YouTube。2011年，謝芊彤因為喺明報嘅報導中睇到一篇新聞講述南京一位「望女成龍」嘅阿媽，喺考試前一日逼12歲嘅女做大量數學題，個女唔肯，憤而寫低一首題為《媽媽，我壓力好大》嘅詩，佢睇咗呢篇新聞之後，將個女仔首詩改寫成一首歌，並同阿妹謝芊蕾將呢首歌錄製後放上YouTube。
2014年，伍富橋由美國返香港發展，報名參加無綫電視搞嘅《超級巨聲4》，最終攞第十二名，就簽約做無綫電視藝員。2015年佢讀演員招募班，同年開始做音樂節目《樂勢力》主持，亦有客串演出無綫電視劇集，2016年做埋TVB娛樂新聞台主播，又有做旅遊節目《3日2夜》主持。
2016年6月，伍富橋加盟星夢娛樂，準備正式做歌手。2017年頭，佢代表香港參加《TVB全球華人新秀歌唱大賽2016》，最後攞季軍。同年8月28號，佢推出頭一首派臺歌《我怎會如此》，其後作品有《放假》及《不只是朋友》。
尚羚係1998年度馬來西亞環球小姐冠軍，跟住去香港參加2004年度亞洲小姐競選又攞「最上鏡小姐獎」同「最完美肌膚獎」，當選後因為亞洲電視規定參選佳麗18個月唔可以同遞異啲公司簽約，於是返咗馬來西亞一排，幫屋企人手打理餐廳生意。
林聞恩，原名陳聞平，係香港娛樂新聞主播，2014年加入now TV，2016年調職到viuTV。佢參加2007年參加英皇新秀歌唱比賽入到最後四強，不過到2017年34歲佢先至有機會正式加入樂壇。佢細妹係藝人林熹瞳。
郭奕芯14歲簽約做模特兒參加「Yes!!全港校花校草選舉2009」，獲選「全港甜美校花」，2012年獲邀加入北京AG娛樂華人女團Angel girl，喺中國發佈會當日首唱更獲周杰倫力挺，方文山首度招收「開門弟子」，2014年同期間被邀請參予過三本寫真集。
2015年，郭奕芯簽約Royal Management並參予電影拍攝，19歲已經擔正做香港據影響力導演彭浩翔監製嘅電影《同班同學》嘅女主角。呢套電影重成為東京國際電影節開幕電影，及亞洲未來組別競賽作品、台北金馬影展奈派克單元競賽作品、斯德哥爾摩電影節競賽作品、波蘭華沙五味影展新亞洲電影單元競賽作品、香港亞洲電影投資會HAF獎，香港亞洲電影投資會愛奇藝選擇獎。
2017年，郭奕芯畀夏雨欽點做鬼片《鬼網》嘅女主角，同年電影《同囚》上映，裡面佢飾演香港演員關楚耀老婆。另外同年佢拍網劇《反黑》入面嘅戲份都幾重，飾演柯受良個仔柯有倫嘅女朋友。2017年客串《春嬌救志明》，2018年頭客串彭浩翔監製電影《是日公映》，同拍攝《拳道》做女主角，拍檔係香港動作演員陳國坤。
2018年郭奕芯拍攝英皇電影《非分熟女》，同台灣影帝及視帝吳慷仁有對手戲。因為演技得到賞識，其後加盟英皇娛樂集團。同年參予彭浩翔導演，《春嬌與志明》班底，2019賀歲電影《恭喜八婆》。重有主演伍健雄監製嘅《女子監獄》，另外拍ViuTV電視劇《好人好姐》飾演JoJo。
簽約加盟英皇娛樂後，馬上接拍《墮落花》飾演關智斌助手June，電影被選為香港亞洲電影節隆重呈現環節，重有葉念琛導演嘅《我的筍盤男友》飾演Pauline及客串電影《Baby復仇記》。佢亦獲ViuTV邀請拍2019年新節目《辣伙頭》同2020年第二季嘅《辣伙頭·開火》。
其後回復自由身，2021年郭奕芯拍攝ViuTV晚吹系列新節目《戀講嘢》做主持。亦喺ViuTV新節目《七救星》節目中擔當其中一集嘉賓，節目入面因為七仙羽師傅嘅口音而畀佢叫做「郭醫生」，更做咗七仙羽師傅喺螢幕首次收嘅入室徒弟，獲賜法號「八鮮乳」。
去到2013年，楊澤怡以女子組合FFx成員身份出道。組合曾經因為歌曲《Sugar Baby》MV嘅質素問題，引起網民廣泛關注。不過，之後組合傳出不和，另外三名FF成員喺接受傳媒訪問嘅時候，就力數楊澤怡幾宗罪，包括扮大家姐爭企中間、脾氣大經常鬧成員、帶成員們出席揾快錢嘅陪酒飯局，甚至要求成員們喺男人面前跳舞。
楊澤怡喺香港政治上係親中派嘅支持者，喺七警暗角打人案入面，佢曾經出席撐警集會活動，仲擔任主持同表演嘉賓，接受訪問嘅時候話警察訓練有素，唔會無緣無故去犯法。被問到警察拉咗曾健超去暗角毒打，佢就冇正面回應，淨係話警察為市民付出好多，又用暴徒形容示威者。
劉敬雯由小學五年班開始到加拿大多倫多Earl Haig Secondary School留學，喺多倫多大學讀完經濟系學士之後留喺當地打工。佢16歲參加過多倫多嘅新秀歌唱大賽，但無攞獎。佢24歲時開始學街舞，27歲嗰年惹到豬流感，驚自己無時間跳舞，所以病好之後就放棄加拿大嘅事業同男朋友返香港，全程投入跳舞嘅夢想。
到2013年，佢畀導演黃修平賞識，搵佢做電影《狂舞派》其中一個跳舞嘅角色。2016年，佢畀音樂人戴偉賞識，搵佢唱電影《點五步》嘅插曲《Seems Like So Far Away》。到2017年，佢以34歲嘅年紀正式加入樂壇，推出頭一隻派台歌《反方向》。
鍾達茵喺2007年開始做音樂幕後工作，包括和音同埋音樂編程，曾經參與過過百場演唱會，亦幫過陳奕迅、容祖兒、薛凱琪等等歌手作曲填詞。佢2020年用歌手身份推出頭一隻主唱嘅歌《明明愛你》，而呢隻歌原版係佢2011年創作，賣咗畀臺灣歌手林凡演唱。
松岡李那係日本籍女模特兒，喺日本廣島縣吳市出世。佢識得講日語、英語同廣東話，13歲嗰陣被美容院邀請做女模特兒入行，2010年去香港接拍快餐店廣告而令香港人熟悉，之後繼續拍廣告、行Show同埋喺2011年開始拍電影。
戴祖儀係一個香港女歌手同演員，佢喺2018年正式加盟星夢娛樂。雖然嗰時佢唔係無綫電視合約藝員，但佢憑住星夢歌手嘅身份，令到佢成日可以喺好多無綫電視節目出鏡，去到2021年3月同無綫簽約做經理人合約藝員。
戴祖儀響香港出世，曾經係學校籃球校隊，佢先後讀過粉嶺公立學校同東華三院李嘉誠中學，大學喺英國李斯特大學讀法律系，返香港後開始表演街頭音樂，亦喺Instagram分享自彈自唱短片，吸引到香港網民留意，重搞過迷你音樂會。
2017年佢去過臺北進修音樂，期間曾經喺Facebook分享自己拍嘅世界大學運動會宣傳片，亦吸引到臺灣網民留意。2018年2月，佢正式加入香港樂壇，做咗星夢娛樂旗下歌手。同年3月，ViuTV播佢加盟星夢之前拍落嘅真人騷節目《四囝》，再度引起香港網民談論。
吳林峰自細鍾意唱歌，曾經喺街頭Busking演唱，喺IVE高級文憑修讀社會工作學系，曾短暫出任社工行列，後全職投身音樂事業。2021年10月16號喺旺角麥花臣場館舉行首個人演唱會《明天一切如常演唱會》。
杜以辰，原名杜小喬，係香港女藝人，因為曾經喺FHProductionHK拍過「港女」角色嘅YouTube短片而喺網絡界好紅，更畀高登討論區封做其中一位「高登女神」。佢亦曾經主持過香港電視網絡、Now寬頻電視同香港電台嘅電視節目。
施匡翹2019年加入臻世娛樂，成為旗下藝人而正式出道。同年同師姐蔣嘉瑩一齊翻唱《假如真的再有約會》女女合唱版橫掃多個獎項，同埋憑個人首支單曲《初心》獲新城電台頒發「勁爆劇場版歌曲獎」。同年佢開始喺新城電台「共享音樂空間」音樂節目《猜情尋》做主持人。
2020年佢獲得《2020年度勁歌金曲頒獎典禮》「年度最佳進步獎銅獎」、《第五屆VIP音樂榜頒獎典禮》「VIP熱播新人金獎」、《AEG Music Channel音樂排行榜頒獎典禮2020》「鑽石新人獎」同「鑽石觸目人氣偶像獎」等嘅多個獎項。
Dusty Bottle係一隊喺2016年組成嘅香港樂隊，初初由鍵琴手JNY、結他手Jeff、低音結他手Matt，同埋鼓手Kay組成。樂隊喺2018年加盟環球唱片旗下廠牌Brave Nusic。2018年推出四支英文單曲，由四位唔同嘅女歌手作為主音。
2019年，女主音周詠婷正式加入，推出粵語單曲《You Don’t Know Me》。 但去到2020年2月，Jeff因為武漢肺炎疫情搞到入不敷支而離隊。 同年11月13號，Dusty Bottle喺由叱咤903主辦嘅「叱咤樂壇 x Dusty Bottle & Friends @ Paradise」音樂會上宣布解散，成員會作獨立發展，但唔排除重組嘅可能。
張明偉係香港樂隊Charming Way主音，及無綫電視前藝員，佢畢業於長沙灣天主教英文中學，參加2011年第25期無綫電視藝員訓練班入行，之後主要拍電視劇，代表作包括《愛·回家之開心速遞》入面頭髪凌亂的補習天王George Wong。
喺出道之前，佢就有參與音樂製作。中學時期已經同朋友夾Band隊，去到中五、中六嘅時候接觸電子音樂、R&B同Hip hop等等。畢業之後不斷搵出道機會，奔波韓國同香港兩地。去到2020年，佢加入香港唱片公司私人國，推出《大人的科學》出道。
駱振偉喺2004年到2006年加入香港電台嘅網上電台Teen Power。2007年，佢參加英皇新秀歌唱大賽，攞到金咪大獎。2008年11月到2010年11月，佢再做過香港電台主持，之後加盟now TV做主持，到2016年轉過去ViuTV。
佢16歲時第一次參加全港青少年籃球比賽Nike league，重喺賽事入面攞咗U16籃板王，之後再入選香港青少年代表隊。中學時期攞過好多次學界籃球冠軍同其他全港聯校籃球比賽獎項而有「學界櫻木花道」嘅名。
iii，原名廖頴琛，係香港唱作女歌手，2020年出道。佢喺香港演藝學院學士畢業，主修作曲同電子音樂。佢2014到2019年曾經係二人樂隊SoundTube成員，2020年改做個人發展，亦有參與電影配樂嘅工作。
鄧麗英，藝名麗英，係香港女演員、YouTuber，亦係網上短片平台小薯茄嘅成員。中學就讀聖公會聖本德中學。2019年喺ViuTV電視劇作品《教束》中飾演阿MO，畀觀眾在民間電視大獎2019選做「民選最佳女配角」。
同年下半年，蘇家欣參加ViuTV真人騷選秀節目《全民造星III》順利入圍，個樣畀傳媒話似任家萱、麥美恩同菊梓喬嘅混合體，比賽初段更畀節目導師林二汶讚揚「擺喺度都紅」。不過佢喺40強資格賽入面，表現未獲林二汶認同，結果畀林二汶親手選擇淘汰。
光頭幫係香港獨立Rap男子歌唱組合，2020年開始推出作品，成員包括福正、阿奇、賴泰。出道作品係同蔡承恩合唱《天水圍 Gang Gang》。2023年中，組合傳出內訌，其後賴泰宣告退團。之後阿奇、賴泰改組成立行動派。
力臻，全名力臻男子排球隊，係香港一隊男子排球隊，2006年創立，而家打緊甲一組別，球隊領隊同教練係香港甲一男排唯一女教練葉鳳儀。力臻由創隊開始只係用咗幾年時間就由丙組升到上甲一組別，而呢個事跡畀電視台ViuTV改編，拍成劇集《男排女將》，劇入面嘅「力圖」正正就係參照「力臻」改編。
After Class係香港一個四人女子音樂組合，2021年出道，隸屬星夢娛樂旗下喺同年成立嘅音樂廠牌「愛爆音樂」，經理人公司係無綫電視。成員炎明熹、姚焯菲、鍾柔美同詹天文都係無綫電視歌唱比賽節目《聲夢傳奇》第一季嘅參賽者，分別攞冠亞季同第十名。
2020年，無綫電視宣布製作歌唱選秀節目《聲夢傳奇》，揀選15名入圍參賽者，當中包括炎明熹、姚焯菲、鍾柔美同詹天文。 2021年1月10號，四人喺《萬千星輝頒獎典禮2020》負責頒「最受歡迎電視歌曲」獎，係佢哋第一次一齊公開亮相。
2021年7月，《聲夢傳奇》第一季比賽完，四人經已經常被合稱做「聲夢四小花」， 之後曾經喺《聲·夢飛行 First Live On Stage》演唱會合體跳唱由韓國四人女子音樂組合BLACKPINK原唱嘅〈How You Like That〉，同埋由鄭秀文原唱嘅〈Chotto等等〉。
同年11月25號，四人分別喺各自嘅Instagram道出帖，都有提到「After Class」嘅字眼。 第二日，愛爆音樂嘅YouTube頻道公布組合出道歌嘅MV預告，透露組合名「After Class」同埋出道歌名〈要為今日回憶〉。
2022年11月16號，愛爆音樂嘅YouTube頻道公布After Class跳唱快歌〈Not Givin' Up〉嘅新歌預告。 第二日，〈Not Givin' Up〉派台。 18日，〈Not Givin' Up〉嘅動態歌詞影片發佈。
2022年12月23號，After Class喺《Yahoo!搜尋人氣大獎 2022 頒獎典禮》獲頒「樂壇新勢力」獎，係組合攞到嘅第一個樂壇獎項。 12月29號，After Class喺《新城勁爆頒獎禮2022》獲頒「勁爆新人」獎，並且喺頒獎典禮現場跳唱〈Not Givin' Up〉。
詹天文係香港女歌手同演員，係無綫電視歌唱節目《聲夢傳奇》第一季第十名，擁躉名「天文台」。而家係無綫電視藝員兼星夢娛樂旗下廠牌「愛爆音樂」女歌手同女子組合After Class成員。2023年3月31日推出第一首個人派台單曲《沒有你的新學期》，以個人身份正式出道。
詹天文祖籍湖北，有兩個哥哥，5歲開始跟專業女高音歌唱家王珊同戚芷君學正統聲樂。小學喺馬鞍山循道衛理小學讀書，曾經喺香港校際音樂節贏咗好多獎，又曾經同香港城市室樂團合作表演獨唱，2018年以優異成績考到倫敦聖三一學院演奏文憑。
2014年10月5號，只得8歲嘅詹天文喺澳門漁人碼頭會議展覽中心舉辦嘅「第四屆中國少兒小金鐘音樂大賽暨第二屆港澳區總決賽」入面攞到聲樂組兒童組季軍，而比賽嘅同組亞軍得主，正正係佢日後參加《聲夢傳奇》嘅戰友同埋所屬女子音樂組合After Class嘅隊友鍾柔美。
2020年，詹天文參加由香港無綫電視主辦嘅歌唱選秀節目《聲夢傳奇》，之後經推薦跟咗「星格流行音樂學院」創辦人高晨維接受流行曲同舞台演出訓練。參加比賽後同戰友建立咗深厚友誼，包括同樣跟高晨維學唱歌嘅炎明熹，同埋因為喺特備節目《聲夢傳奇 第一次召集》入面合唱香港女歌手連詩雅嘅名曲《到此為止》而做咗朋友嘅姚焯菲同鍾柔美。
2021年11月27號，詹天文以女子組合After Class成員身分出道。28號，同其餘三位成員炎明熹、姚焯菲、鍾柔美喺紅磡香港體育館舉行嘅慈善節目《星光熠熠耀保良》公開亮相，兼現場演唱組合出道歌《要為今日回憶》。
早年喺聖士提反書院讀書，之後喺美國俄亥俄州邁阿密大學主修運動生理學，再攞埋體適能學碩士學位。2020年，張馳豪喺美國塔夫斯大學營養學系讀緊佢第二個碩士學位，但係為咗報名參加無綫電視歌唱選秀節目《聲夢傳奇》，決定停學一年，由美國返香港參加比賽，結果成功入圍。
鄧尚義，外號「占史」，香港男藝人及DJ，2019年加入無綫電視。佢畢業於聖若瑟書院，曾到美國留學修讀傳理系，畢業回流加入新城電台，主持年輕人節目「新香蕉俱樂部Junior」、「Come on James」及「百萬USB」，近年主力做音樂類型節目「JNN」、「勁爆樂勢力」等。
孫漢霖細個嘅夢想係做歌手。18歲佢開始做商場維修員。2020年因為參加無綫電視歌唱選秀節目《聲夢傳奇》而辭職。2021年喺《聲夢傳奇》第6集被淘汰出局，十三強止步，之後簽約無綫電視成為旗下經理人合約藝員，喺藝員訓練班做旁聽生。
吳家忻大學讀香港城市大學媒體與傳播系。佢本身係想讀香港演藝學院，但係因為屋企人反對而放棄咗。佢喺2020年中接拍第一個廣告而正式入行，隨後一年已經拍過差唔多十個廣告，亦有演出MV。除咗周子瑜，有人又話佢似黃伊汶同周嘉玲。
吳家忻喺2020年11月喺YouTube頻道「試當真」短片《唔通佢有男朋友》入面做女主角，而畀網民留意。2021年佢有機會參演ViuTV單元劇《YOLO的練習曲》入面其中一位女主角，之後開始用「kayan9896」個名以歌手身份出歌。
谷旻喺澳洲國立大學金融學士畢業後，曾經喺香港融資公司打工一年幾，但因為興趣係唱歌，所以2019年開始做網絡歌手同埋參與其他幕前幕後嘅工作，並喺2020年正式修讀香港大學社會科學碩士學位。2022年正式出道，推出頭一隻派台歌《滾回你的前度》。
張蔓莎喺華英中學及香港理工大學英文系畢業，讀緊書期間試過作歌，包辦編曲、填詞同主唱。佢亦做過香港電台節目主持，同拍MV、廣告等等工作。佢2017年拍ViuTV劇集《前度》特別篇而開始多人識。2022年頭佢正式進軍樂壇，推出頭一隻派台歌《剎那的》。
張天穎，花名燒賣，係香港女歌手，2022年出道。佢曾經係「陳輝陽 x 女聲合唱」成員，又曾經參選英皇娛樂搞嘅「冤枉新秀訓練營」，被傳媒形容係大熱門，但最終大熱倒灶晉身唔到最後階段。2023年佢做咗女子歌唱組合Beanies嘅成員。
何佩婷，藝名何佩，係香港女歌手及YouTuber，曾經同小薯茄成員吳冰合作。佢2021年參予ViuTV搞嘅真人騷選秀《全民造星IV》，60強止步。佢2022年正式喺樂壇出道，推出頭一隻派台歌《Unknown》。
敖可凝中學就讀仁濟醫院羅陳楚思中學，2020年正式簽約做17LIVE香港區簽約主播，喺同年8月頭一次成為千萬主播，並贏出17LIVE多線上次活動，接受傳媒訪問，廣告拍攝等等，佢曾經代表17LIVE參與拍攝毛記電視節目《毛記演藝人協會》，2021年參演以「ViuTV 5周年別注」名義推出嘅單元劇《YOLO的練習曲》。
李雯希喺香港出世，讀過浸信宣道會呂明才小學，之後畢業後大埔佛教大光中學，大學去咗美國博立頓大學讀，畢業後返香港，喺2010年參加過亞洲電視嘅《亞洲星光大道3》攞第十，入咗亞洲電視做藝員，主要做外景主持。
趙展彤，係香港女歌手，2005年8歲嗰時參加過無綫電視《殘酷一叮》，到2009年12歲參加《超級巨聲》，2015年再參加中國大陸嘅《中國好聲音4》，2016年簽約唱片公司正式出道。2021年佢參加ViuTV選秀節目《全民造星IV》，最後攞第15名，2022年佢同另外4位《造星IV》參賽者自組組合Strayz。
張沛樂細個嗰陣住鴨脷洲，中一至中三讀香港培英中學，之後喺2006年到2008年去紐西蘭Onehunga High School讀高中。2011年喺美國Benedictine College畢業，當時主修工商管理。
佢曾經拍過天堂鳥嘅MV《What You Want》而開始出名，亦幫過NowTV拍聖誕節宣傳片。佢2016年參加viuTV嘅《美選D.n.A.》選美真人騷節目，雖然佢係其中一個熱門人選，不過最後大熱倒灶喺決賽八強止步。
周卓盈，藝名阿Mic，係香港唱作女歌手，亦係一位歌唱導師，喺2020年參加ViuTV搞嘅真人騷選秀節目《全民造星III》同埋2021年嘅《全民造星IV》，喺2022年9月26日推出第一首原創歌《雙魚座》同時正式加入香港樂壇。
周卓盈喺香港出世，2016年喺聖保祿學校畢業，2019年喺香港城市大學創意媒體學院畢業，主修文理學士。細個就受家庭薰陶而鐘意唱歌，同埋學彈鋼琴。2011年，13歲的嘅佢開始作曲填詞，創作音樂，寫出第一首歌《雙魚座》，呢首歌喺2022年正式發佈同時成為佢嘅出道作品。
由中學時期開始，佢自學木吉他，參加過唔少校內同校外歌唱比賽。2013年，佢喺社交平台Instagram開左個人帳號，分享佢自己創作嘅歌曲同埋上載翻唱歌嘅影片。2015年。佢開設左YouTube頻道「MICMIC周大盈」分享自己音樂同埋生活，宜家個頻道已經改名做「MIC 周卓盈」。
2022年9月，周卓盈正式推出第一首個人原創歌《雙魚座》，同時宣佈以獨立音樂人嘅身份加入香港樂壇。呢首歌曲喺佢喺初中時作嘅，原版喺用國語填詞，之前好多次喺公開場合表演過，而正式推出嘅版本喺用廣東話歌詞。
2022年年中至年尾，周卓盈喺推出第一首原創歌曲之後，喺香港嘅大型商場舉辦左好多次個人小型音樂會。詳情可以睇翻「周卓盈 § 音樂會」。佢憑呢首歌第一次登上香港各大電視同埋電台嘅流行音樂榜，同時得到《新城勁爆頒獎禮2022》提名做「勁爆新人」。
2022年尾至2023年年初，周卓盈因為大力支持足球隊「熱刺」同埋隊中嘅球星「哈里·榮斯」而受到大眾認識。咁啱喺2022年度世球盃，佢獲邀出席香港賽馬會同埋新城電台舉辦嘅《世盃狂熱Bili Bar》，同現場觀眾喺賽馬會嘅中環投注站裡面玩小遊戲同埋一齊睇決賽阿根廷對法國嘅賽事。
2021年，曾美欣參與香港電視頻道ViuTV大型選秀節目《全民造星IV》，參賽編號係44號。佢96強自選項目係跳唱《小碎步》，成功入60強後，被編入A2組，同而家Lolly Talk成員阿蛋、Tania、Elka、阿Yo同Lolly Talk非活躍成員Day同一組，表演As One歌曲《Candy Ball》同進行Dance Battle，最後輸咗，同組除咗Day、蛋外，其他人全被淘汰，60強止步。
雖然無機會入《全民造星IV》官方女團，但佢同一眾A2組成員喺2021年12月23號自組成立Lolly Talk，成員包括Mei Mei、Tania、Elka、阿Yo、阿蛋、阿Day，同時加入3位96強成員Sinnie、Yanny同阿妹，拍攝跳唱聖誕特別版MV Cover《Candy Ball》，之後成員Day喺2022年1月12號正式加入女團COLLAR，淡出Lolly Talk。
Strayz係香港一個女子歌唱組合，2022年4月埋班，係繼Lolly Talk後第二個由ViuTV選秀節目《全民造星IV》嘅參賽者自發組織嘅偶像組合，5位成員都係《全民造星IV》二十強選手。佢哋2022年7月13號發佈頭一首團歌《Stray》。
黃斯琪，係香港女歌手，2021年參與ViuTV搞嘅真人騷選秀《全民造星IV》，最後攞到第9名，不過未有獲邀加入官方女團，撇除拒絕受邀嘅楊安妮，佢係名次最高嘅落選參賽者。不過佢之後獲趙展彤邀請加入第二個由《造星IV》參賽者自組組合Strayz，做咗其中一位成員。
何榛綦早喺11歲就已經加入家燕媽媽藝術中心，做過兒童女團Honey Bees嘅成員。佢2021年參與ViuTV搞嘅真人騷選秀《全民造星IV》，最後攞到第14名，未有獲邀加入官方女團。不過佢之後獲趙展彤邀請加入第二個由《造星IV》參賽者自組組合Strayz，做咗其中一位成員。
2021年曾家瑩參與ViuTV搞嘅真人騷選秀《全民造星IV》，係96強參賽者入面年紀第二細）。頭一輪比賽佢雖然輪咗畀何佩婷，但獲導師許廷鏗賞識而畀機會佢復活，最後成功晉身決賽，係決賽廿強入面年紀最細，而最終佢攞到第18名，未有獲邀加入官方女團。
Cozy Syndrome，又名舒適症候群，係香港一個五人女子搖滾樂隊，2022年出道，成員主音Asana Tsang，兩位結他手Forky Leung、Gillian Tsoi、鼓手Noel Law 同低音結他手Sarah Ho。
林智樂喺佛教孔仙洲紀念中學讀中學，中三本來英國倫敦大學皇家賀洛唯學院錄取咗佢，但係為咗報名參加無綫電視歌唱選秀節目《聲夢傳奇》，16歲嘅佢由英國返香港參加比賽，結果成功入圍。佢係比賽入面最後生嘅男參賽者，之後喺節目第10集被淘汰出局，九強止步。
2021年12月，無綫電視青春歌舞校園劇《青春本我》播出，林智樂喺劇入面飾演富二代「高富力」，同孫漢霖有對手戲。呢個角色仲首度入圍《萬千星輝頒獎典禮2022》「最受歡迎電視男角色」同「最佳男配角」。2022年7月，林智樂喺無綫電視劇集《回歸》入面飾演「關東海」，演出亦獲得好評。
「英健朗」係佢嘅真名，係香港少數姓英嘅人。佢出身醫護家庭，中學讀屯門浸信會永隆中學，大學喺香港理工大學讀精神健康護理學，本嚟準備做精神科護士，不過佢決定開展演藝事業，喺2016年出道，參演過舞臺劇，又喺ViuTV做節目主持。
和泉素行讀書嗰陣用交換生身份由日本到廣州，期間去過香港旅行，鍾意咗香港，所以讀完書後就一個人到香港住，之後憑住做模特兒、參加電視選秀節目、節目主持等方式入咗香港娛樂圈。佢亦喺網上製作介紹香港嘅影片，放喺自家嘅YouTube頻道播，希望畀更多日本人識香港嘅地道嘢，不過都吸引到唔少香港嘅觀眾。
歸綽嶢，前名歸南茜，係香港女模特兒同歌手，以「大金冷氣」電視廣告比較多人識，2021年佢再參演ViuTV單元劇《YOLO的練習曲》而再獲關注，同年底開始改用新藝名歸綽嶢。於2022年末先加盟香港華納唱片，並於2023年1月31日憑以《Teaser》及另以索尼音樂娛樂身份正式出道。
文凱婷早年喺新界大埔區長大，就讀港九街坊婦女會孫方中小學同羅定邦中學，後來入讀香港公開大學。佢自細鍾意唱歌，師承女歌手麥潔文。喺一次同男友面臨分手嘅時候被鄧紫棋嘅一首歌曲啟發，之後喺2020年參加《聲夢傳奇》，最終喺2021年節目第13集出局，六強止步。
2021年8月12至15號，《聲夢傳奇》一眾導師同15位參賽者喺旺角麥花臣場館舉行四場《聲·夢飛行 First Live On Stage》演唱會，文凱婷接受TVB娛樂新聞台採訪時透露佢早兩年曾經喺呢個場館裏面參與演出，負責喺一邊和音。
潘靜文，係香港無綫電視歌唱節目《聲夢傳奇》參賽者，入到十二強後止步，佢同張馳豪合稱做「組爸」、「組媽」。雖然佢未係無綫電視正式嘅合約藝員，但已經獲安排主持無綫電視細路節目《Hands Up》。2022年2月，佢初步確診新冠。
陳樂頤中學讀瑪利曼中學，大學讀香港城市大學創意媒體學院，讀書嗰陣參加過唔少歌唱比賽。2020年，陳樂頤參加ViuTV搞嘅真人騷選秀《全民造星III》，比賽嗰陣曾經表演「海豚音」而令觀眾有深刻印象，最後入到三十強後止步。
林沚羿係著名武術指導兼演員林迪安嘅千金，「沚羿」呢個名係由香港風水師蘇民峰所賜。林沚羿由2、3歲開始學唱歌，小學3年級參加學校合唱團。林沚羿3歲嗰陣畀導演森雷米睇中，有份演出《蜘蛛俠2》，更加同飾演「蜘蛛俠」嘅杜比麥奎爾有對手戲，飾演被「蜘蛛俠」喺火場入面救出嚟嘅細路女。
林沚羿返香港之後，即刻有片商再邀請佢拍戲，喺《當碧咸遇上奧雲》扮演苗僑偉個女。17、18歲中學畢業之後，林沚羿去咗韓國自薦做實習生但係失敗，之後就去咗英國讀書，再之後返香港喺無綫電視節目《娛樂大家》做兼職。
2020年中，林沚羿報名參加無綫電視大型歌唱選秀節目《聲夢傳奇》，結果成功入圍。林沚羿喺2021年節目第2集演唱莫文蔚歌曲《如果沒有你》之後晉級。佢喺第4集演唱Beyond歌曲《喜歡你》被淘汰出局，14強止步，之後開始參與無綫電視綜藝節目。
2021年8月12至15號，《聲夢傳奇》一眾導師同15位參賽者喺旺角麥花臣場館舉行四場《聲·夢飛行 First Live On Stage》演唱會，係林沚羿參加嘅第一次公開賣飛演唱會。同年12月，由一眾《聲夢傳奇》學員同《盛·舞者》參賽者主演嘅青春校園電視劇《青春本我》播出，林沚羿喺劇入面飾演欺凌者「馮樂詩」，演技得到同劇演員一致認同，亦係佢第一次參演電視劇。
蔡愷穎早年就讀大埔舊墟公立學校 同王肇枝中學，之後修讀香港教育大學嘅創意藝術與文化榮譽文學士課程。2019年，佢曾經參加由大埔區文藝協進會同大埔區青年活動委員會合辦嘅大埔區青少年暑期活動歌唱比賽2019，喺初賽演唱陳詠桐嘅《說散就散》，最後喺決賽攞第一。
2020年中，蔡愷穎報名參加無綫電視歌唱選秀節目《聲夢傳奇》，結果成功入圍，擁躉名「河粉」，最終喺節目第2集演唱容祖兒歌曲《心之科學》後以4分低分被淘汰出局，15強止步，，之後開始參加無綫電視綜藝節目。
2021年8月12至15號，《聲夢傳奇》導師同15位參賽者喺旺角麥花臣場館舉行四場《聲·夢飛行 First Live On Stage》演唱會，係蔡愷穎所參加嘅第一次公開賣飛演唱會。同年12月，由《聲夢傳奇》學員同《盛·舞者》參賽者主演嘅青春校園電視劇《青春本我》播出，蔡愷穎喺劇入面飾演「盧麗勝」，係佢第一次參演電視劇。
游學修2015年同喺電影《哪一天我們會飛》一齊演出嘅演員蘇麗珊拍拖，2016年分手。佢2018年同歌手曾樂彤拍拖，2020年分手。佢2022年同試當真成員陳苡臻拍拖，但因為佢先前公開話過唔會同同事拍拖而引起爭議。
新北市私立徐匯高級中學，簡稱徐匯中學，係臺灣新北市一間中學。1850年，天主教耶穌會喺上海徐家匯耶穌會會院隔籬創建一間教會男子學校，初初叫做徐匯公學。1931年改名徐匯中學。中共建國後，1951年，上海徐匯中學俾中共政府接收，即係而家嘅上海市徐匯中學。
方媛曾經喺微博度宣稱佢生日係1988年6月11號，但傳媒發現結婚通知書寫嘅生日係1987年7月6號，即係之前對外報細咗一歲。通知書上面亦寫住佢同郭富城一齊住喺香港跑馬地大坑道，而佢填報嘅職業係時裝設計師。
某一年嘅鄉試，兩個人一齊去應考，點知倫文敘僥倖高中咗，搞到柳先開耿耿於懷，於是發誓要搵倫文敘再比高下。之但係原來倫文敘其實唔鍾意讀書，只係因為俾佢啲鄉紳同埋娘親嘅威迫利誘低下先至走去省城嘅明校就讀，亦因為咁先會同柳先開成為同學仔。
《仙樂飄飄》，係一部喺1995年上映嘅愛情音樂電影，講述年輕嘅音樂教師李靖雲喺體育老師林Sir幫助下，用歌舞編出一個美麗嘅童話。呢套戲由張之亮執導，陳慧琳同郭富城主演。主要外景拍攝場地喺聖士提反書院校舍。
同年，陳慧琳憑演唱電影主題曲《一切很美 只因有你》喺香港樂壇正式出道。不過當時呢首歌第一個派台，配合電影宣傳嘅版本其實唔係咁受歡迎，差唔多無人播，結果陳慧琳嘅唱片公司老闆黃柏高要佢錄第二個版本，過咗兩個禮拜派台後就大受歡迎，亦成為咗陳慧琳第一首四台冠軍歌作品，同時係商台當年嘅兩星期冠軍歌。
李靖雲一面喺小學做兼職音樂教師，一面等待國際舞蹈團嘅甄選，希望成為該團嘅舞蹈員，以實現自己嘅夢想。學校報名參加校際音樂比賽，雲係呢次比賽嘅訓練員，面對一班鬼馬難馴嘅頑皮學生，令雲感到心灰，好彩有體育老師林Sir從旁相助，雲先逐漸適應，而林Sir亦對雲產生好感，並加以追求。
聖誕玫瑰係喺2013年上映嘅一部港產片，由楊采妮執導同編劇，主要演員有郭富城、桂綸鎂、張震、夏雨、廖啓智、夏文汐、秦海璐等，劇情係講控辯雙方律師點樣為一單醫生侵犯患殘疾嘅鋼琴老師嘅案件而喺法庭上角力。
機動電視台亦不時成為鄭中基一啲表達對社會議題嘅個人意見嘅平台。例如，喺新冠肺炎期間，香港大學醫學院公共衛生學院講座教授林大慶曾經話香港接種率低，批評港人，話香港人應該感到羞恥。鄭中基就喺頻道嗰度鬧林大慶教授唔負責任，話有啲香港人唔打，係因為政府喺疫苗問題上話賠唔賠冇保障，亦有人因為係屋企經濟支柱，或者身體問題，希望再觀察先決定，批評林大慶係政府打手。
聖類斯中學前身係間起喺1864年叫做「養正院」嘅男童教導所，係天主教喺香港島西區建立嘅第一個傳教點，養正院由一位華籍司梁神父主管，請咗兩個先生同兩個打雜，收咗60幾個要學手藝嘅男仔，後嚟改名做「西環教導所」。
教導所喺1927年俾天主教慈幼會要咗，並改咗個名做「聖類斯工藝學院」，喺1935年，除咗印嘢外的工科調去香港仔工業學校嘅前身香港仔兒童工藝院。1936年開咗中文中學部，由工藝學校轉做文法學校，1950年開始搞英文部，1962年搞埋預科班。
全名The Student Activities Association，喺2006年成立，前身係1973年成立嘅The Independent Clubs Association，係統籌及協助校內學會活動及五舍嘅學生組織。
港島第16旅童軍全名16th Hong Kong Group，喺二次世界大戰前成立，嗰時叫做第16童軍團。16旅嘅創辦人係Brother Greensha。16旅童軍係聖類斯中學唯一嘅制服青少年團體，目前有一個小童軍團，幼童軍團，一個童軍團同埋一個深資童軍團。
「奪魁」係屹立喺聖類斯中學門口一座九呎高、重四千磅嘅雕塑。由聖類斯中學1972年會考畢業生、美國馬利蘭大學藝術系雕塑家沈寬教授整，由好多同屆同學出錢出力搞，作為慶祝天主教慈幼會接辦聖類斯八十周年嘅賀禮。
沈教授乃國際知名雕塑藝術家，曾在美國、加拿大、挪威、澳洲及香港等地舉行過二十多次個人作品展，是次以雕塑「奪魁」贈送母校，除了作為慶祝母校八十周年校慶的禮物，亦為了回饋他學生時期成長的社區，特意選定把這件雕塑品放置在聖類斯校門向街的位置，讓區內坊眾都可以分享藝術欣賞的樂趣。
歐丁玉係香港音樂監製，張學友、陳慧嫻、鄭中基所指定嘅唱片製作人。歐丁玉曾十四度獲得香港電台同電視台最佳製作人獎項，亦都係佢同陳慧嫻、張學友合作所帶來嘅。近年來佢開始發掘新人，並積極幫助張學友籌建自己嘅音樂工作室。
嘩嘩嘩！打到嚟！，係吳君如純個人風格嘅時尚清談節目，經香港商業電台2台出品，1997年首播。廣播時間通常都嚮夜晚到凌晨。其他節目主持人先後重有杜汶澤、鄒凱光、谷德昭、李力持、谷德昭、田蕊妮、吳鎮宇、森美、何國良、詹志民、張家豐、黃伊汶等。
《美女廚房》係香港一電視節目，主題係烹飪遊戲，由無綫電視製作。遊戲本身係日本朝日電視台所創，即《日本靚靚廚房》或者《辣妹圍裙》。因為無綫買到朝日授權，就拍成《美女廚房》。節目口號係「美女廚房，食咗先講」，每集請女藝員三人比賽廚藝，亦請男藝員兩人做評判，第一輯大受歡迎，最高收視突破40點，打破咗《超級無敵獎門人》紀錄，成為最高收視嘅遊戲節目。
第二輯同第一輯一樣，都喺翡翠台播出，另加高清翡翠台。時間喺2009年4月5號到11月1號，逢禮拜日夜晚九點半到十點廿五分，但2009年4月26號之後改為九點到十點。原本諗住出十八集，後尾收視太好，加多十集，一共廿八集。
《暖男爸爸》係香港電視娛樂嘅ViuTV製作嘅電視劇，由鄭中基、張可頤、文凱玲、章尾而、強尼、陳俞希、邵仲衡主演，Crisel Consunji、余香凝特別演出，由戚家基身兼監製、導演同編劇，同埋何劍雄、譚靜顏聯合監製。
《膠戰》係香港MakerVille製作嘅遊戲節目，由岑珈其、劉沛蘅、魏浚笙、黃正宜、呂爵安同徐浩昌主持，節目主持會玩下一啲「玩膠」遊戲，定位參考韓國遊戲節目《Running Man》，到依家製作咗三季同埋兩個特備節目。
《死屍死時四十四》，係2023年港產片，由毛舜筠、黃又南、余香凝、楊偉倫、鄭中基、呂爵安、劉江、黃文慧、胡麗英、柳應廷、陳漢娜主演，何爵天執導。故仔講一間屋門口突然出現一條屍，嗰家人唔想影響樓價，諗住處理咗條屍。
孫越，原名孫鉞，係台灣男演員、中華民國陸軍裝甲兵、中華民國總統府國策顧問、終身志願工作者。佢喺浙江省餘姚縣出世，曾經參與多部電影嘅演出，主持公共電視節目《孫叔叔說故事》而被稱為「孫叔叔」。1989年宣佈退出商業演出，全力投入慈善活動，只從事義務性、公益性演出，包括節目主持、宣導廣告等。
孫越16歲投身軍旅，並喺嗰年開始食煙，考入中國青年軍208師後，於1949年隨中華民國國軍到台灣，並加入裝甲兵「水牛劇團」，從此開始演藝生涯。1962年，參演首部電影作品《白雲故鄉》，之後多扮演反派角色。
袁富華出身好窮，自細就要做童工養家，中學讀威靈頓英文中學，讀到中五就正式投身社會，有次偶然見到請業餘演員，佢就走去試，結果就開始佢嘅演員生涯，主要喺劇場演出，出入過兩次中英劇團，亦有客串電影。2011年佢讀完香港演藝學院嘅碩士。
佢亦曾經攞過香港舞台劇獎最佳男配角。佢喺2018年憑電影《翠絲》入面嘅跨性別粵劇花旦角色「打鈴哥」，入圍第55屆金馬獎同第38屆香港電影金像獎最佳男配角提名，最後更成功攞獎。2019年，佢憑電影《叔·叔》獲得金馬獎「最佳男主角」提名。
孟海係戲班出身，7歲時拜刀馬旦粉菊花師傅為師學京劇，同陳寶珠、蕭芳芳、林正英、惠天賜、楊盼盼人係師兄弟，係粉菊花最鍾意嘅兩個徒弟之一。1968年，10歲嘅孟海參演電影《風塵客》而入行，15歲時獲李小龍欽點演出電影《麒麟掌》，之後又參演電影《龍爭虎鬥》。
孟海喺2022年10月左右確診食道癌，因爲發現得太遲做唔到手術，接受電療同化療但冇效，期間一直住醫院，後期癌細胞已經擴散至胃同淋巴等其他器官，要打瑪啡止痛。最終喺2023年10月9號俟晚病死，終年65歲。
《黃金有罪》，係香港電視廣播有限公司拍攝製作嘅時裝商戰電視劇，總共30集，由張兆輝、蕭正楠、姚子羚、黃智賢同陳瀅同領銜主演，並由洪永城、何廣沛、文雪兒、何遠東、張達倫、陳自瑤同楊卓娜聯合演出，監製王心慰。
善良戇直嘅小學教師阿樂，精神分裂症康復者，渴望愛情但係從來唔敢戀愛。佢喺街頭偶遇清麗脫俗嘅欣欣，一見鍾情但又掙扎應唔應該透露病情嘅時候，發現佢嘅真正身分，竟然係個工於心計嘅心理輔導員。兩人發展出一段懸疑曲折嘅禁戀，疑幻似真。
陳曉東係一位中國嘅職業籃球員，四川省成都市人，而家效力緊四川金強。佢啱啱入CBA嗰時喺山東黃金打過波，俾人話咗係個「籃球天才」，後嚟因為傷病而退咗役。到咗2010年先至出返嚟，去咗NBL嘅瀋陽東進度打波。
聖保羅書院係香港創立歷史最耐嘅學校，喺1851年奠基。學校嘅校董會喺香港擁有特殊嘅地位，校董會係依照當時香港法律嘅要求，按照香港立法局喺1962年制定嘅《聖保羅書院校董會法團條例》同埋佢嘅附例成立運作，係香港少數嘅法定組織學校。
劉真係臺灣女藝人同埋跳舞導師，主要教拉丁舞，有個花名嗌「國標舞女王」，佢大學嗰陣讀國立政治大學俄文學士。佢喺2020年2月7號因為心臟主動脈瓣狹窄而開刀做瓣膜置換手術，但係心臟功能恢復唔到，先後要用人工肺同埋右冠狀動脈支架，而且喺2月13號裝心室輔助器。
喻虹淵係臺灣女演員，桃園市人，國立陽明高中同輔仁大學哲學系畢業。高中時期拍MV同廣告，2008年喺電視劇《痞子英雄》飾何小玫一角，2013年《愛情女僕》殺青後息影。2015年11月10號，宣佈同大佢6年嘅臺灣男演員周渝民結婚。
許光漢係一個臺灣男歌手、演員同模特兒，2013年入行。然之後又拍咗好多電影同電視劇，包括《罪夢者》、《陽光普照》等等，令到佢知名度大開。佢響2019年憑住電視劇《想見你》而出名，畀人封做「國民男友」。
1891年，聖母昆仲會修士去到大清，並喺1893年獲邀去到聖芳濟書院 教書。佢哋喺1950年中華人民共和國成立後走難來到英屬香港，喺聖馬丁書院執教，從此展開咗教育使命。1955年12月9號，全體師生搬咗去學校現址上堂。
呢間學校嘅學生組織一共分為八類，分別係學生會、社、學術類、興趣類、宗教類、服務類、體育類、服務類同埋校隊。大部分嘅學生組織嘅招生、行政同財務事宜，除咗年度計劃同埋報告要經顧問老師審核之外，其他全部由學生自己管理。
喺七八十年代，學生同舊生之間成日講「四海之內皆兄弟」嘅概念，以表示學校裏面唔同人嘅密切關係。之後，就變咗強調「Once a Xaverian, Always a Xaverian」，即係學生同學校之間嘅關係。
學校畀學生着波鞋或者皮鞋。大部份學生都係着波鞋返學，主要嘅顏色好似黑、白、軍藍、墨綠、暗紅、灰色等等，穿着顏色鮮艷同埋設計誇張嘅波鞋係唔畀嘅。學生喺冇體育堂嘅日子都可以着波鞋返學，所以成為學校學生嘅特色。
喺武漢肺炎香港疫情期間，曾華倩喺2020年2月2號喺社交媒體發文，話自己有輕微感冒，已自行隔離同埋做保護措施。佢話多謝醫護人員對抗疫情，但就批評要求政府封關以控制疫情嘅香港罷工醫護人員，聲稱佢哋威脅醫院運作，而相關言論引起爭議。
有網民釐清，要求罷工嘅醫護並唔係要求加薪、減工作量，而係政府「假封關」置港人安危於不顧，前線裝備同防疫用品等嚴重短缺，又要求她從醫護界角度考慮醫療系統可能爆煲，而當時就連親政府嘅藝人汪明荃亦表明封關好一啲。
2012年1月，有雜誌傳出佢病重嘅消息，證實係患上高致命率嘅胰臟癌，正喺度接受化療病情暫受控制。羅慧娟喺6月19號再度傳出病情急轉直下。身為羅慧娟好友嘅廖安麗同張崇德，接受訪問時都聲稱羅慧娟無事，但據悉羅慧娟月前已飛往星架坡就醫，由於近日佢病情急轉直下，佢老公劉志敏已急急飛到星架坡陪佢。
徐榮係香港無綫電視男藝員，參加1998年第13期無綫電視藝員訓練班入行，之後拍過好多電視劇，演出角色包括2006年《火舞黃沙》嘅閻國基、2007年《同事三分親》嘅裘俊同埋2012年《愛·回家》嘅馬強。
張庭本來係幼稚園先生，17歲畀星探睇中，接拍一個洗頭水廣告，從此踏入演藝圈。張庭風格活潑搞笑，令佢多咗個「女周星馳」嘅稱號，憑《歡喜遊龍》、《絕色雙嬌》、《壯志雄心》、《鐵齒銅牙紀曉嵐III》等等電視劇打開中國大陸市場。
韋小寶係個虛構嘅小說人物，按小說推算，小寶應該比康熙細兩歲，即係順治十三年出世，小說故事大約喺康熙二十三年左右完，小寶28歲。但係近來有人研究原型應該係清朝康熙時代嘅隆科多，只係隆科多就冇小說嘅韋小寶咁好彩。
韋小寶嘅阿媽韋春花係揚州妓院「麗春院」嘅妓女。韋小寶自世喺妓院大，佢為人好賭、鹹濕，鍾意鬧人、呃人、賭錢出貓直頭係家常便飯，不過有江湖義氣。韋小寶唔識字，但喜歡聽人說書，受故仔嘅英雄人物影響，個性幾義氣。
故事講富商文尚德為個女詠梅揀婿，何玉棠文武雙全，勝過二世祖張大福同其他人，可惜因為家貧被文尚德逼佢退婚。詠梅相思成病，佢奶媽於是安排玉棠男扮女裝前來探望，點知俾膝下無兒又好想納妾嘅尚德睇中，故事就係咁展開。
喺80年代，香港一窩蜂拍三級片嘅環境之下，曹查理算係非常搶手嘅男藝人，甚至曾經兩年內拍過40部三級片，更試過一個月片酬已有270萬。佢曾經表示，拍三級片係因為覺得自己高大靚仔，但喺《警察故事》或《最佳損友》等電影，就成日做奸角或者下把位，心有不甘，所以把心一橫去拍三級片。
好多人都以為佢好爽，但佢喺一次接訪問嘅時候就提到，其實佢每次拍親熱戲嗰陣會有忍唔住有反應但又要冷靜，然後下個鏡頭又要表現得好熱情，其實唔係咁頂得順。有時結果佢要NG好耐，例如喺《我為卿狂》入面，到最後對手村上麗奈反而叫佢嚟真，不過就俾佢拒絕咗。
《足球小將》，係高橋陽一創作嘅日本漫畫，作品喺1981年開始連載，喺日本同世界各地都廣為人知，故事講述足球技術高超嘅少年大空翼從小學六年級開始到進入職業足球壇之後所發生嘅故事。包括續作在内，全系列漫畫喺世界累積發行量已經超過8000萬冊。
作為玩具，胡迪認為自己嘅首要任務係照顧佢嘅主人，無論係安仔定係寶妮。但係當寶妮製造咗一個唔情願做玩具嘅「小叉」之後，胡迪一班人再度面臨「新生玩具來臨」嘅議題。小叉係寶妮而家最鍾意嘅玩具，但係佢並唔願意正視自己莫名而得嘅身分，試圖逃離並結束自己身為「玩具」嘅生命。
喺同胡迪一班人隨住寶妮一家喺坐旅行車嘅公路中，小叉終於成功逃離，令到胡迪要跳車搵返佢。喺兩個人開始展開一段迷失嘅旅途期間，胡迪喺一間古董店裏面同曾經舊愛嘅牧羊女寶貝重逢，並引發一連串嘅歷險。故事最後，胡迪搵到作為玩具嘅新意義，決定離開寶妮，同寶貝踏上新歷程。
佢之後去博監局投訴，然而回覆係，賭場交咗檢查報告，顯示係壞咗機，因此中獎唔算數，不過輸喺嗰啲所謂壞機嘅錢，就全部唔退返。之後高天賜着手幫葉先生追討呢兩筆錢。梁永鏗分析，或者可以喺香港向該集團興訟。陳捷解釋，賭場無辦法故意令老虎機噉樣故障。
响2014年7月15號，高天賜喺立法會全體大會上，為葉先生嘅遭遇同大把其他相似問題提出口頭質詢。雪萬龍回應話博監局判定咗佢冇中獎，因此冇錢收。高天賜表示對以上回覆感到失望，認為政府應該開間化驗室，專責檢驗博彩機器有冇故障，提高中立性。
响2014年7月22號，葉先生同高天賜一齊去崔世安競選辦公室遞信求助。葉先生向傳媒表示，懷疑事件牽涉官商勾結，政府有偏幫賭場嘅嫌疑。高天賜話，賭場噉樣搞法，會整衰澳門博彩業名聲，又希望可以同崔世安及譚伯源對話。
响2008年2月15號，澳門人鄧詩蘊喺威尼斯人娛樂場玩老虎機時，中咗「日日角王霸主」大獎，職員行埋去通知佢，贏得咗105.56萬彩金同澳門威尼斯人酒店嘅兩晚免費套房住宿，翌日有頒獎儀式，並叫佢攞出身份證同喺張聲明書上面簽名。
到咗2008年2月16號，鄧女士由職員帶到頒獎現場，跟住有另一個職員嚟到，問佢係唔係有親屬喺嗰間公司做嘢。鄧女士答咗佢話阿哥係之後，職員即刻拎份文件出嚟，指出因為有條款規定，該公司工作人員親屬冇資格參加上述遊戲，所以佢唔合資格，冇得收彩金。